FI Euroopan unionin virallinen lehti L 140/32

KOMISSION DELEGOITU ASETUS (EU) N:o 449/2012,

annettu 21 päivänä maaliskuuta 2012,

Euroopan parlamentin ja neuvoston asetuksen (EY) N:o 1060/2009 täydentämisestä luottoluokituslaitosten rekisteröintiä ja sertifiointia varten toimitettaviin tietoihin sovellettavien teknisten sääntelystandardien osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 21 artiklan 4 kohdan a ja b alakohdan,

sekä katsoo seuraavaa:

(1) Asetuksen (EY) N:o 1060/2009 yleisten tavoitteiden mukaisesti ja erityisesti unionissa annettujen luottoluokitusten laadukkuuden sekä rahoitusmarkkinoiden vakauden ja kuluttajan- ja sijoittajansuojan edistämiseksi tällä asetuksella olisi varmistettava, että Euroopan arvopaperimarkkinaviranomaiselle (EAMV) rekisteröinti- ja sertifiointiprosessin aikana annettavat tiedot toimitetaan yhdenmukaisia sääntöjä noudattaen, jotta EAMV pystyy tekemään luottoluokituslaitoksen rekisteröinnistä tai sertifioinnista riittävään tietoon perustuvan päätöksen.

(2) Lisätiedoista pidemmällä aikavälillä koituvan hyödyn odotetaan olevan suurempi kuin rekisteröinnin lyhyen aikavälin mahdollisten lisäkustannusten sijoittajansuojan ja rahoitusvakauden kannalta katsottuna.

(3) Tässä asetuksessa olisi vahvistettava tiedot, jotka EAMV:n on saatava luottoluokituslaitokselta osana sen rekisteröintihakemusta. Tiettyjä tässä asetuksessa edellytettyjä tietoja ei voida välttämättä soveltaa äskettäin perustettuihin luottoluokituslaitoksiin, sillä ne ovat voineet hakea poikkeusta, niillä ei ehkä ole aiempaa kokemusta luottoluokitustoiminnasta tai muista syistä. Tällä asetuksella ei saisi luoda markkinoille pääsyn estettä äskettäin perustetuille luottoluokituslaitoksille, jotka haluavat päästä markkinoille. Hakijan olisi kuitenkin perusteltava selkeästi jonkin tietyn hakemuksessa edellytetyn tiedon toimittamatta jättäminen.

(4) Kaikki EAMV:lle annettavat tiedot olisi toimitettava pysyvällä välineellä, joka mahdollistaa tietojen tallentamisen tulevaa käyttöä varten. Luottoluokituslaitoksen toimittamien tietojen tunnistamisen helpottamiseksi kaikki asiakirjat olisi merkittävä viitenumerolla.

(5) Jotta EAMV pystyisi arvioimaan, voivatko luottoluokituslaitoksen omistajien toiminnasta ja liiketoiminnallisista eduista aiheutuvat eturistiriidat vaikuttaa luottoluokituslaitoksen riippumattomuuteen, luottoluokituslaitoksen olisi annettava tiedot sen omistajien toiminnasta ja sen emoyhtiön omistussuhteista.

(6) Luottoluokituslaitoksen olisi annettava tiedot sen hallintoelinten kokoonpanosta, toiminnasta ja riippumattomuudesta, jotta EAMV pystyisi arvioimaan, varmistetaanko päätöksenteko- ja valvontajärjestelmällä luottoluokituslaitoksen riippumattomuus ja eturistiriitojen välttäminen.

(7) Jotta EAMV pystyisi arvioimaan ylimmän johdon hyvää mainetta sekä sen kokemusta ja ammattitaitoa, luottoluokituslaitoksen olisi toimitettava ylimmän johtonsa ansioluettelot, tuoreet rikosrekisteriotteet ja omat ilmoitukset hyvästä maineesta.

(8) Sen arvioimiseksi, kuinka eturistiriidat poistetaan tai kuinka niitä hallitaan ja kuinka niistä ilmoitetaan, luottoluokituslaitoksen olisi toimitettava EAMV:lle olemassa olevista ja mahdollisista eturistiriidoista ajan tasalla oleva luettelo, joka sisältää vähintään ristiriidat, jotka aiheutuvat liitännäispalvelujen suorittamisesta, luokitustoiminnan ulkoistamisesta ja vuorovaikutuksesta asianomaisten kolmansien osapuolten kanssa. Määrittäessään luetteloon sisällytettäviä eturistiriitoja luottoluokituslaitoksen olisi tarkasteltava eturistiriitoja, jotka saattavat aiheutua sen maailmanlaajuisen yritysryhmän yhteisöistä, joihin se kuuluu. Sen vuoksi huomioon olisi otettava tehtävien jakoa koskevat ryhmän sisäiset järjestelyt ja eri yhteisöjen yritysryhmän sisällä tarjoamat liitännäispalvelut.

(9) Vaikka unioniin sijoittautuneet luottoluokituslaitoksen sivukonttorit eivät ole oikeushenkilöitä, luottoluokituslaitosten olisi annettava erilliset tiedot sivukonttoreistaan, jotta EAMV pystyisi tunnistamaan selkeästi sivukonttorien aseman organisaatiorakenteessa, arvioimaan sivukonttorien ylimmän johdon soveltuvuutta ja asianmukaisuutta ja arvioimaan, voidaanko olemassa olevia valvontamekanismeja, säännösten noudattamista valvovaa toimintoa ja muita toimintoja pitää riittävinä sivukonttorien riskien havaitsemiseksi, arvioimiseksi ja hallitsemiseksi riittävällä tavalla.

(10) Liitännäispalveluja koskevien mahdollisten eturistiriitojen osalta vaadittavien tietojen olisi liityttävä luottoluokituslaitoksen kaikkeen liiketoimintaa, joka ei ole osa luokitustoimintaa.

(11) Jotta EAMV pystyisi arvioimaan, voidaanko kolmannen maan sääntelyjärjestelmää pitää luottoluokituslaitosten kannalta yhtä tiukkana kuin unionissa sovellettavaa järjestelmää, sellaisen luottoluokituslaitoksen, joka aikoo vahvistaa kolmannessa maassa annettuja luokituksia, olisi toimitettava EAMV:lle yksityiskohtaiset tiedot kolmannen maan sääntelyjärjestelmästä ja siitä, missä määrin se vastaa unionissa sovellettavaa järjestelmää. Jos EAMV on saanut nämä tiedot jo muiden vahvistushakemusten yhteydessä ja EAMV katsoo, että kolmannen maan sääntelyjärjestelmää voidaan pitää yhtä tiukkana kuin unionissa sovellettavaa järjestelmää, hakemuksen esittäneet luottoluokituslaitokset olisi vapautettava velvoitteesta toimittaa nämä tiedot. Hakemuksen esittäneiden luottoluokituslaitosten on kuitenkin osoitettava, että vahvistettavan luottoluokituksen antamiseen johtaneessa kolmannen maan luottoluokituslaitoksen luottoluokitustoiminnassa noudatetaan kolmannen maan järjestelmän mukaisia vaatimuksia ja että on olemassa menettelyt kolmannen maan luottoluokituslaitoksen luottoluokitustoiminnan seuraamiseksi.

(12) Tässä asetuksessa olisi vahvistettava tiedot, jotka luottoluokituslaitoksen on toimitettava hakiessaan sertifiointia ja luottoluokituslaitoksen systeemisen merkityksen arviointia asetuksen (EY) N:o 1060/2009 5 artiklassa tarkoitettujen rahoitusmarkkinoiden vakauden tai luotettavuuden kannalta. Luottoluokituslaitoksen ja sen luottoluokitustoiminnan systeemistä merkitystä yhden tai useamman jäsenvaltion vakauden kannalta olisi mitattava tässä asetuksessa ottaen huomioon laitoksen luokitustoiminnan koko ja laitoksen luottoluokitusten käyttäjien keskinäiset yhteydet unionissa.

(13) Tämä asetus perustuu teknisten sääntelystandardien luonnoksiin, jotka EAMV on toimittanut komissiolle Euroopan parlamentin ja neuvoston asetuksen (EU) N:o 1095/2010 (2) 10 artiklassa säädettyä menettelyä noudattaen.

(14) EAMV on järjestänyt avoimen julkisen kuulemisen teknisten sääntelystandardien luonnoksista, joihin tämä asetus perustuu, analysoinut mahdollisia asiaan liittyviä kustannuksia ja hyötyjä sekä pyytänyt lausunnon asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä,

ON HYVÄKSYNYT TÄMÄN ASETUKSEN:

1 LUKU

KOHDE

1 artikla

Kohde

Tässä asetuksessa vahvistetaan säännöt, joiden perusteella määritetään tiedot, jotka luottoluokituslaitoksen on toimitettava EAMV:lle hakiessaan

a) asetuksen (EY) N:o 1060/2009 liitteessä II tarkoitettua rekisteröintiä; tai

b) sertifiointia ja sen systeemisen merkityksen arviointia asetuksen (EY) N:o 1060/2009 5 artiklassa tarkoitettujen rahoitusmarkkinoiden vakauden tai luotettavuuden kannalta.

2 LUKU

REKISTERÖINTI

1 JAKSO

Yleistä

2 artikla

Hakemuksen muoto

1. Rekisteröintihakemus on toimitettava välineellä, johon voi tallentaa tietoja siten, että ne ovat saatavilla myöhempää käyttöä varten ja joka mahdollistaa tallennettujen tietojen toisinnan muuttumattomina.

2. Luottoluokituslaitoksen on annettava oma viitenumero kullekin toimittamalleen asiakirjalle. Sen on varmistettava, että sen toimittamista tiedoista käy selkeästi ilmi, mihin tämän asetuksen erityisvaatimukseen ne viittaavat ja missä asiakirjassa kyseiset tiedot annetaan. Luottoluokituslaitoksen on toimitettava hakemuksensa yhteydessä liitteessä I oleva taulukko, jossa mainitaan selkeästi asiakirja, jossa tämän asetuksen mukaisesti vaaditut tiedot annetaan.

3. Jos jotain tämän asetuksen vaatimusta ei sovelleta luottoluokituslaitoksen hakemukseen, luottoluokituslaitoksen on mainittava tämä seikka liitteessä I vahvistetussa taulukossa ja annettava siitä selvitys.

4. Kun rekisteröintiä hakee luottoluokituslaitosten ryhmä, hakemuksessa on mainittava selkeästi kukin luottoluokituslaitos, jota tiedot koskevat. Kun samat tiedot koskevat useampaa kuin yhtä luottoluokituslaitosten ryhmään kuuluvaa luottoluokituslaitosta, yhteiselle tiedolle on annettava liitteessä I olevaa taulukkoa täytettäessä sama viitenumero.

3 artikla

Hakemuksen oikeellisuuden ja täydellisyyden osoittaminen

Kaikkiin tietoihin, jotka EAMV:lle toimitetaan rekisteröinti- tai sertifiointiprosessin aikana, on liitettävä luottoluokituslaitoksen ylimmän johdon jäsenen tai ylimmän johdon valtuuttaman edustajan allekirjoittama kirje, jossa todistetaan, että toimitetut tiedot ovat heidän parhaan tietämyksensä mukaan oikeita ja täydellisiä niiden toimittamispäivänä.

4 artikla

Työntekijöiden lukumäärä

Työntekijöiden lukumäärää koskevat kaikki tiedot on annettava kokoaikavastaavana siten, että työtuntien kokonaismäärä jaetaan niiden tuntien enimmäismäärällä, joista palkkaa on maksettu, asiaa koskevassa kansallisessa lainsäädännössä määritellyn työvuoden aikana.

5 artikla

Luottoluokitusluokat

Luottoluokitusluokkaa koskevissa kaikissa tiedoissa on käytettävä seuraavia luokitusluokkia:

a) valtiolliset ja julkisyhteisöjen luokitukset;

b) strukturoitujen rahoitusvälineiden luokitukset;

c) yritysten luokitukset: i) rahoituslaitokset, joihin sisältyvät luottolaitokset ja sijoituspalveluyritykset; ii) vakuutusyritykset; iii) yrityssektorin liikkeeseenlaskija, jota ei pidetä rahoituslaitoksena eikä vakuutusyrityksenä.

6 artikla

Toimintatavat ja menettelyt

1. Hakemuksessa mainittujen toimintatapojen tai menettelyjen on sisällettävä tai niihin on liitettävä

a) ilmoitus siitä, kuka vastaa toimintatapojen ja menettelyjen hyväksymisestä ja ylläpitämisestä;

b) kuvaus siitä, miten toimintatapojen ja menettelyjen noudattamista valvotaan ja seurataan ja kuka on siitä vastuussa;

c) kuvaus toimintatapoja rikottaessa toteutettavista toimenpiteistä;

d) ilmoitus siitä, millaista menettelyä noudatetaan raportoitaessa EAMV:lle toimintatapojen tai menettelyjen olennaisesta rikkomisesta, joka voi johtaa alkuperäisen rekisteröinnin tai sertifioinnin edellytysten rikkomiseen.

2. Luottoluokituslaitos voi täyttää tämän asetuksen mukaisen, toimintatapoja ja menettelyjä koskevien tietojen toimittamista koskevan velvollisuutensa toimittamalla jäljennöksen kyseisistä toimintatavoista ja menettelyistä.

7 artikla

Tunnistustiedot, yhtiömuoto ja luottoluokitusluokat

Luottoluokituslaitoksen on toimitettava EAMV:lle

a) tämän asetuksen liitteessä II luetellut tiedot;

b) ote asianmukaisesta kauppa- tai tuomioistuinrekisteristä tai muunlainen todiste luottoluokituslaitoksen perustamispaikasta ja liiketoiminnan laajuudesta hakemuspäivästä alkaen.

2 JAKSO

Omistusrakenne

8 artikla

Luottoluokituslaitoksen omistajat ja emoyhtiö

1. Luottoluokituslaitoksen on toimitettava EAMV:lle

a) luettelo henkilöistä, joilla on suoraan tai välillisesti omistuksessaan vähintään 5 prosenttia luottoluokituslaitoksen pääomasta tai äänioikeuksista tai joiden omistusosuus tekee mahdolliseksi vaikuttaa huomattavasti luottoluokituslaitoksen johtamiseen;

b) liitteessä III olevassa 1 ja 2 kohdassa vahvistetut tiedot kunkin henkilön osalta.

2. Lisäksi luottoluokituslaitoksen on toimitettava EAMV:lle seuraavat tiedot:

a) luettelo kaikista yrityksistä, joissa 1 kohdassa tarkoitetulla henkilöllä on omistuksessaan vähintään 5 prosenttia pääomasta tai äänioikeuksista tai joiden johtamiseen tämä henkilö vaikuttaa huomattavasti;

b) liitteessä III olevassa 3 kohdassa tarkoitettua liiketoimintaa koskevat tiedot.

3. Kun luottoluokituslaitoksella on emoyhtiö, sen on

a) ilmoitettava maa, jonne emoyhtiö on sijoittautunut;

b) ilmoitettava, onko emoyhtiöllä toimilupa vai onko se rekisteröity ja onko se valvonnan alainen.

9 artikla

Omistuskaavio

Luottoluokituslaitoksen on toimitettava EAMV:lle kaavio, josta käyvät ilmi emoyhtiön, tytäryhtiöiden ja kaikkien muiden unioniin sijoittautuneiden osakkuusyhteisöjen ja niiden sivukonttorien väliset omistusyhteydet. Kaaviossa olevat yritykset on tunnistettava niiden täydellisellä nimellä, yhtiömuodolla sekä sääntömääräisen kotipaikan ja päätoimipaikan osoitteella.

3 JAKSO

Organisaatiorakenne sekä päätöksenteko- ja valvontajärjestelmä

10 artikla

Organisaatiokaavio

Luottoluokituslaitoksen on toimitettava EAMV:lle organisaatiokaavio, josta käy ilmi sen yksityiskohtainen organisaatiorakenne, mukaan lukien merkittävien tehtävien selkeä tunnistaminen ja kustakin merkittävästä tehtävästä vastaavan henkilön nimi. Merkittäviin tehtäviin kuuluvat ainakin ylin johto, sivukonttorien toimintaa johtavat henkilöt ja pääluottoluokitusanalyytikot. Kun luottoluokituslaitos tarjoaa liitännäispalveluja, organisaatiokaaviosta on käytävä ilmi myös näiden palvelujen yksityiskohtainen organisaatiorakenne.

11 artikla

Organisaatiorakenne

1. Luottoluokituslaitoksen on toimitettava EAMV:lle tiedot asetuksen (EY) N:o 1060/2009 liitteessä I olevan A jakson 5 kohdassa tarkoitettuun säännösten noudattamista valvovaan toimintoon liittyvistä toimintatavoista ja menettelyistä, asetuksen (EY) N:o 1060/2009 liitteessä I olevan A jakson 9 kohdassa tarkoitetusta arviointitoiminnosta ja asetuksen (EY) N:o 1060/2009 liitteessä I olevan A jakson 4 ja 10 kohdassa vahvistettujen vaatimusten täyttämiseksi käyttöönotetuista toimintatavoista ja menettelyistä.

Tässä kohdassa säädettyihin tietoihin on sisällyttävä liitteessä IV olevassa 1, 3 ja 4 kohdassa vahvistetut tiedot.

2. Kun 1 kohdassa tarkoitettuja toimintatapoja ja menettelyjä sovelletaan yritysryhmän tasolla, luottoluokituslaitoksen on myös toimitettava EAMV:lle liitteessä IV olevassa 2 kohdassa vahvistetut tiedot.

3. Luottoluokituslaitoksen on myös toimitettava EAMV:lle liitteessä X vahvistetut tiedot.

12 artikla

Päätöksenteko- ja valvontajärjestelmä

1. Luottoluokituslaitoksen on toimitettava EAMV:lle tiedot sisäisistä päätöksentekoa ja valvontaa koskevista toimintatavoistaan sekä menettelyt ja tehtävänmääritykset, joita sovelletaan laitoksen ylimpään johtoon, mukaan lukien hallinto- tai valvontaelin, sen riippumattomat jäsenet ja valiokunnat, jos sellaisia on perustettu.

2. Kun luottoluokituslaitos noudattaa päätöksentekoa ja valvontaa koskevia tunnustettuja käytännesääntöjä, sen on nimettävä säännöt ja selitettävä kaikki tilanteet, joissa se ei noudata kyseisiä sääntöjä.

3. Luottoluokituslaitoksen on toimitettava hallinto- tai valvontaelimensä jäsenistä liitteessä V olevassa 1 ja 2 kohdassa vahvistetut tiedot.

4. Luottoluokituslaitoksen on toimitettava EAMV:lle jäljennös liitteessä V olevassa 3 kohdassa tarkoitetuista asiakirjoista.

4 JAKSO

Taloudelliset resurssit luottoluokitustoiminnan harjoittamiseksi

13 artikla

Tilinpäätökset

1. Luottoluokituslaitoksen on toimitettava EAMV:lle jäljennös vuositilinpäätöksistään, mukaan lukien tarvittaessa oma tilinpäätös ja konsolidoitu tilinpäätös, mahdollisuuksien mukaan hakemuksen jättämispäivää edeltäviltä kolmelta tilikaudelta. Kun luottoluokituslaitoksen tilinpäätöksille on tehtävä tilinpäätösten ja konsolidoitujen tilinpäätösten lakisääteisestä tilintarkastuksesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (3) 2 artiklan 1 kohdassa tarkoitettu lakisääteinen tilintarkastus, tilinpäätöksiin on sisällyttävä vuotuista ja konsolidoitua tilinpäätöstä koskeva tilintarkastuskertomus.

2. Kun 1 kohdassa tarkoitettuja tilinpäätöksiä ei ole saatavilla koko vaaditulta ajalta, luottoluokituslaitoksen on toimitettava EAMV:lle osavuosikatsaus.

3. Kun luottoluokituslaitos on yritysryhmittymän tytäryhtiö, sen on toimitettava emoyhtiön vuositilinpäätökset hakemuksen jättämispäivää edeltäviltä kolmelta tilikaudelta.

4. Luottoluokituslaitoksen on toimitettava EAMV:lle kuvaus toimenpiteistä, jotka se on toteuttanut varmistaakseen moitteettoman tilinpäätöskäytännön.

5 JAKSO

Henkilöstö ja palkkiot

14 artikla

Henkilöstöä koskevat toimintatavat ja menettelyt

1. Luottoluokituslaitoksen on toimitettava EAMV:lle tiedot seuraavista toimintatavoista ja menettelyistä:

a) raportointi säännösten noudattamista valvovalle virkamiehelle tilanteista, joissa joku asetuksen (EY) N:o 1060/2009 liitteessä I olevan C jakson 1 kohdassa tarkoitetuista henkilöistä katsoo, että joku muu tällainen henkilö on toiminut tavalla, jota hän pitää lainvastaisena, asetuksen (EY) N:o 1060/2009 liitteessä I olevan C jakson 5 kohdan säännösten mukaisesti;

b) pääluottoluokitusanalyytikkojen, luottoluokitusanalyytikkojen ja luottoluokituksia hyväksyvien henkilöiden kierto;

c) luottoluokitusanalyytikkojen, luottoluokituksia hyväksyvien henkilöiden, ylimmän johdon ja säännösten noudattamista valvovan virkamiehen palkkio- ja tulosarviointikäytännöt;

d) luokitusprosessin kannalta olennainen koulutus ja kehitys, mukaan lukien luokitustoiminnan harjoittamiseksi edellytetty tutkinto tai muunlainen virallinen arviointi.

2. Luottoluokituslaitoksen on myös toimitettava EAMV:lle

a) kuvaus toteutetuista toimenpiteistä, joilla vähennetään riskiä, joka aiheutuu liiallisesta turvautumisesta yksittäisiin työntekijöihin;

b) kunkin luottoluokitusluokan osalta tiedot menetelmien ja mallien kehittämisestä ja arvioinnista vastaavien kvantitatiivisten tiimien koosta ja kokemuksesta;

c) luottoluokituslaitoksen kaikkien sellaisten työntekijöiden nimi ja tehtävä, joilla on joko itsensä tai luottoluokituslaitoksen puolesta velvoitteita mille tahansa muulle luottoluokituslaitosten ryhmään kuuluvalle yhteisölle;

d) luottoluokitusanalyytikkojen, pääluottoluokitusanalyytikkojen ja säännösten noudattamista valvovan virkamiehen keskimääräiset kiinteät ja muuttuvat vuosipalkkiot kultakin kolmelta edeltäneeltä tilikaudelta.

3. Luottoluokituslaitoksen on kuvattava käytössä olevat järjestelyt, joilla varmistetaan, että se saa tiedon siitä, kun luottoluokitusanalyytikko päättää työsuhteensa ja siirtyy asetuksen (EY) N:o 1060/2009 liitteessä I olevan C jakson 6 kohdassa tarkoitettuun luottoluokiteltuun yhteisöön. Luottoluokituslaitoksen on kuvattava käytössä olevat järjestelyt, joilla varmistetaan, että asetuksen (EY) N:o 1060/2009 liitteessä I olevan C jakson 1 kohdassa tarkoitetut henkilöt ovat tietoisia asetuksen (EY) N:o 1060/2009 liitteessä I olevan C jakson 7 kohdassa asetetusta kiellosta.

15 artikla

Soveltuvuus ja asianmukaisuus

1. Luottoluokituslaitoksen on toimitettava EAMV:lle seuraavien henkilöiden ansioluettelot, joihin sisältyy työhistoria asianomaisine päivämäärineen, tehtävänimikkeet ja tehtävänkuvaus:

a) ylimmän johdon jäsenet;

b) sivukonttorien liiketoimintaa johtamaan nimitetyt henkilöt;

c) sisäisestä tarkastuksesta, sisäisestä valvonnasta, säännösten noudattamista valvovasta toiminnosta, riskinarvioinnista ja arviointitoiminnosta vastaavat virkamiehet.

2. Luottoluokituslaitoksen on toimitettava EAMV:lle seuraavat tiedot kunkin ylimmän johdon jäsenen osalta:

a) asianomaisen henkilön alkuperämaasta peräisin oleva tuore rikosrekisteriote paitsi, jos asiasta vastaavat kansalliset viranomaiset eivät anna tällaisia asiakirjoja;

b) oma ilmoitus hyvästä maineesta, joka sisältää vähintään liitteessä VI mainitut tiedot ja jonka kyseinen henkilö allekirjoittaa.

6 JAKSO

Luottoluokitusten antaminen ja uudelleenarviointi

16 artikla

Luokitusmenetelmien kehittäminen, validointi, uudelleenarviointi ja julkistaminen

1. Luottoluokituslaitoksen on toimitettava EAMV:lle kunkin luottoluokitusluokan osalta kuvaus luottoluokitusten määrittelyssä käytettyjä keskeisiä malleja ja menetelmiä koskevista tärkeimmistä näkökohdista.

2. Luottoluokituslaitoksen on toimitettava EAMV:lle toimintatavoistaan ja menettelyistään seuraavat tiedot:

a) tiedot luokitusmenetelmien kehittämisestä, validoinnista ja uudelleenarvioinnista, mukaan lukien vähintään liitteessä VII olevassa 1 kohdassa mainitut tiedot;

b) tiedot luottoluokitusmenetelmien sekä malleja ja luottoluokitustoiminnassa käytettyjä olennaisia luokitusoletuksia koskevien kuvausten julkistamisesta, kuten asetuksen (EY) N:o 1060/2009 liitteessä I olevan E jakson I osan 5 kohdassa esitetään.

17 artikla

Luottoluokitusten antaminen

1. Luottoluokituslaitoksen on toimitettava EAMV:lle seuraavat tiedot:

a) kussakin luottoluokitusluokassa käytetyt luokitusnimikkeistöt;

b) luottoluokituslaitoksen käyttämien luokitustoimien ja -asemien määritelmät;

c) luottoluokituksia annettaessa sovellettavat toimintatavat ja menettelyt, mukaan lukien vähintään liitteessä VII olevassa 2 kohdassa mainitut tiedot;

d) luokituskomiteoiden tehtävänmääritykset;

e) kuvaus luokituspäätöksistä ilmoitettaessa käytetyistä järjestelyistä, mukaan lukien vähintään liitteessä VII olevassa 3 kohdassa tarkoitetut tiedot;

f) kuvaus käytössä olevista menettelyistä, joilla varmistetaan, että menetelmiä sovelletaan yhdenmukaisesti eri luottoluokitusluokissa, laitoksissa ja alueilla.

2. Luottoluokituslaitoksen on täsmennettävä kaikki erot, joita 1 kohdan c ja e alakohdassa tarkoitetuissa toimintatavoissa ja menettelyissä on, kun kyseessä on pyytämättömien ja pyydettyjen luokitusten kohtelu.

3. Kun riippumaton kolmas osapuoli tarkastaa luokitusprosessin säännöllisesti, luottoluokituslaitoksen on toimitettava EAMV:lle tuorein tarkastuskertomus.

4. Luottoluokituslaitoksen on toimitettava EAMV:lle myös seuraavat tiedot:

a) yksityiskohtaiset tiedot tietojen toimittajien valinnasta ja valintaperusteet;

b) yksityiskohtaiset tiedot luokitusmalleihin syötettyjen sisäisten ja ulkoisten tietojen luotettavuudesta;

c) yksityiskohtaiset tiedot käytetyistä tietolähteistä.

18 artikla

Luottoluokitusten seuranta

Luottoluokituslaitoksen on toimitettava EAMV:lle tiedot seuraaviin soveltamistaan toimintatavoista ja menettelyistä:

a) luokitusten seuranta tuoden samalla esille erot pyydettyjen ja pyytämättömien luokitusten välillä, mukaan lukien vähintään liitteessä VII olevassa 4 kohdassa vahvistetut tiedot;

b) luokituksen uudelleenarviointia tai muuttamista koskevista päätöksistä ilmoittaminen;

c) makrotalouden tai rahoitusmarkkinoiden olosuhteissa tapahtuvien muutosten luottoluokituksiin aiheuttamien vaikutusten seuranta asetuksen (EY) N:o 1060/2009 8 artiklan 5 kohdan mukaisesti.

7 JAKSO

Luottoluokitusten antamisessa ja uudelleenarvioinnissa käytettyjen menettelyjen ja menetelmien kuvaus

19 artikla

Luottoluokitusten esittämistä koskevat vaatimukset

Luottoluokituslaitoksen on toimitettava EAMV:lle tiedot seuraavista:

a) asetuksen (EY) N:o 1060/2009 seuraavissa säännöksissä säädettyihin luottoluokituksista ilmoittamista koskeviin vaatimuksiin sovellettavat toimintatavat ja menettelyt: i) 10 artiklan 1, 2 ja 5 kohta; ii) liitteessä 1 olevan D jakson I osa;

b) kun luottoluokituslaitos luokittelee strukturoituja välineitä, seuraavien asetuksen (EY) N:o 1060/2009 säännösten osalta sovelletut toimintatavat ja menettelyt: i) 10 artiklan 3 kohta; ii) liitteessä I olevan B jakson 4 kohta; iii) liitteessä I olevan D jakson II osa;

c) otokset tyypillisistä luottoluokitusraporteista tai muista asiakirjoista, joista käy ilmi, miten luottoluokituslaitos noudattaa tai aikoo noudattaa ilmoittamista koskevia vaatimuksia; ja

d) otokset tyypillisistä luottoluokituskirjeistä luottoluokituslaitoksen tuottaman kunkin luottoluokitusluokan osalta.

8 JAKSO

Eturistiriidat

20 artikla

Riippumattomuus ja eturistiriitojen välttäminen

1. Luottoluokituslaitoksen on toimitettava EAMV:lle tiedot toimintatavoistaan ja menettelyistään, joita se soveltaa eturistiriitojen havaitsemiseen ja hallitsemiseen sekä niistä ilmoittamiseen, sekä luottoluokitusanalyytikoita ja muita luottoluokitustoimintaan suoraan osallistuvia henkilöitä koskevat säännöt, joihin sisältyvät vähintään liitteessä VIII vahvistetut vaatimukset.

2. Luottoluokituslaitoksen on kuvattava menettely, jolla varmistetaan, että asianomaiset henkilöt ovat tietoisia 1 kohdassa tarkoitetuista toimintatavoista ja menettelyistä. Luottoluokituslaitoksen on kuvattava käytössä olevat järjestelyt, joilla varmistetaan, että asetuksen (EY) N:o 1060/2009 liitteessä I olevan A jakson 9 kohdassa tarkoitettu arviointitoiminto, jonka tehtävänä on tarkastella menetelmiä, on riippumaton sellaisista muista liiketoiminnan osa-alueista, jotka vastaavat luottoluokitustoiminnasta.

3. Luottoluokituslaitoksen on kuvattava käytössä olevat valvontatoimet, mukaan lukien tietojärjestelmien avulla suoritettava valvonta, joilla varmistetaan asetuksen (EY) N:o 1060/2009 7 artiklan 2 ja 3 kohdassa säädettyjen palkkioneuvotteluja koskevien vaatimusten ja luokitustoimintaan osallistuvia henkilöitä koskevien sääntöjen noudattaminen.

4. Luottoluokituslaitoksen on kuvattava kaikki muut käytössä olevat toimenpiteet ja valvontatoimet, joilla varmistetaan sen luottoluokitusanalyytikkojen riippumattomuus.

21 artikla

Eturistiriitojen luettelo

1. Luottoluokituslaitoksen on toimitettava EAMV:lle olemassa olevista ja mahdollisista merkityksellisistä eturistiriidoista ajan tasalla oleva luettelo. Kun luottoluokituslaitos kuuluu yritysryhmään, se on sisällytettävä luetteloon eturistiriidat, jotka saattavat aiheutua sen yritysryhmän muista yhteisöistä, joihin se kuuluu.

2. Olemassa olevia ja mahdollisia eturistiriitoja koskevassa luettelossa on tunnistettava seuraavat mahdolliset eturistiriidat:

a) asianomaisten kolmansien osapuolien kanssa mahdollisesti syntyvät eturistiriidat;

b) kaikki mahdolliset eturistiriidat, jotka aiheutuvat liitännäispalvelujen suorittamisesta ja luokitustoiminnan ulkoistamisesta.

3. Edellä 1 kohdassa tarkoitetussa luettelossa on selvitettävä, kuinka mahdolliset eturistiriidat on tarkoitus poistaa tai kuinka niitä on tarkoitus hallita ja kuinka niistä on tarkoitus ilmoittaa.

22 artikla

Liitännäispalveluja koskevat eturistiriidat

1. Luottoluokituslaitoksen on toimitettava EAMV:lle kuvaus sekä henkilöstö- että teknisistä resursseista, jotka sillä on käytettävissään luokitus- ja liitännäispalveluissaan tai jotka se jakaa sen yritysryhmän kanssa, johon se kuuluu.

2. Luottoluokituslaitoksen on kuvattava käytössä olevat järjestelyt luokitustoiminnan ja liitännäispalvelujen välisten kaikkien olemassa olevien tai mahdollisten eturistiriitojen estämiseksi, niistä ilmoittamiseksi ja niiden vähentämiseksi.

3. Luottoluokituslaitoksen on toimitettava EAMV:lle jäljennös kaikkien sellaisten sisäisten arviointien tuloksista, jotka on tehty luokitustoiminnan ja liitännäispalvelujen välisten olemassa olevien tai mahdollisten eturistiriitojen tunnistamiseksi.

9 JAKSO

Toimintasuunnitelma

23 artikla

Toimintasuunnitelmaa koskevat tiedot

Luottoluokituslaitoksen on toimitettava EAMV:lle liitteessä IX kuvatut vuosikohtaiset tiedot sen rekisteröintipäivää seuraavien kolmen vuoden ajalta.

10 JAKSO

Vahvistamisen käyttö

24 artikla

Vahvistamisen suunniteltu käyttö

Kun luottoluokituslaitoksen on tarkoitus vahvistaa asetuksen (EY) N:o 1060/2009 4 artiklan 3 kohdan mukaisesti kolmansissa maissa annettuja luottoluokituksia, sen on toimitettava EAMV:lle liitteessä XI vahvistetut tiedot.

11 JAKSO

Ulkoistaminen

25 artikla

Ulkoistamista koskevat vaatimukset

1. Kun luottoluokituslaitos ulkoistaa tärkeitä operatiivisia toimintoja, sen on toimitettava EAMV:lle seuraavat tiedot:

a) ulkoistamista koskevat toimintatavat;

b) selvitys siitä, kuinka se aikoo havaita tärkeiden operatiivisten toimintojen ulkoistamisesta aiheutuvat riskit sekä hallita ja seurata niitä;

c) jäljennös luottoluokituslaitoksen ja yhteisön, jolle toiminnot ulkoistettiin, välisistä ulkoistamissopimuksista;

d) jäljennös ulkoistetuista toiminnoista viiden viime vuoden aikana laadituista kaikista sisäisistä tai ulkoisista raporteista.

2. Edellä olevaa 1 kohtaa sovellettaessa tärkeisiin operatiivisiin toimintoihin kuuluvat luokitusten uudelleenarviointi, pääluottoluokitusanalyytikko, luokitusmenetelmien kehittäminen ja uudelleenarviointi, luokitusten hyväksyminen, sisäinen laadunvalvonta, tietojen tallentaminen, tietotekniikkajärjestelmät, tietotekniikkatuki ja kirjanpito.

3 LUKU

SERTIFIONTI

1 JAKSO

Sertifionnin hakeminen

26 artikla

Sertifiointia haettaessa annettavat tiedot

1. Luottoluokituslaitoksen on toimitettava EAMV:lle seuraavat tiedot:

a) liitteessä II olevassa 1–10 kohdassa tarkoitetut yleiset tiedot;

b) 8 artiklassa tarkoitettuja luottoluokituslaitoksen omistajia koskevat tiedot;

c) 10 artiklassa tarkoitettu organisaatiokaavio;

d) yksityiskohtaiset tiedot käytössä olevista järjestelyistä luokitustoiminnan ja liitännäispalvelujen välisten kaikkien olemassa olevien tai mahdollisten eturistiriitojen estämiseksi, niistä ilmoittamiseksi ja niiden vähentämiseksi;

e) 13 artiklassa tarkoitetut tiedot luottoluokituslaitoksen taloudellisista resursseista.

2. Luottoluokituslaitoksen on toimitettava EAMV:lle seuraavat tiedot liiketoiminnastaan:

a) palveluksessa olevien ja luokitus- ja liitännäispalveluihin osallistuvien sekä vakituisten että väliaikaisten työntekijöiden lukumäärä edeltäviltä kolmelta vuodelta;

b) jos hakijalla on sivukonttori, luokitus- ja liitännäispalveluihin osallistuvien työntekijöiden lukumäärä kussakin sivukonttorissa;

c) hakijan palveluksessa olevien luottoluokitusanalyytikkojen lukumäärä, mukaan lukien kussakin mahdollisessa sivukonttorissa palveluksessa olevien luottoluokitusanalyytikkojen lukumäärä;

d) jos luottoluokituslaitos suunnittelee uuden sivukonttorin perustamista, kuvaus siitä, minkätyyppistä liiketoimintaa uudessa sivukonttorissa on tarkoitus harjoittaa, sen täydellinen nimi ja osoite sekä sen perustamisaikataulu;

e) jos luottoluokituslaitos suunnittelee uusien liitännäispalvelujen tarjoamista, kuvaus uusista palveluista ja niiden aloitusaikataulu;

f) luottoluokituslaitoksen luokitus- ja liitännäispalveluista kolmen viime vuoden aikana saamat tulot suhteessa kokonaistuloihin tilikausittain;

g) jos luottoluokituslaitoksella on yksi tai useampi sivukonttori, kunkin sivukonttorin kolmen viime vuoden aikana saamat tulot suhteessa kokonaistuloihin tilikausittain.

3. Luottoluokituslaitoksen on myös toimitettava EAMV:lle seuraavat tiedot luottoluokituksista, joita se antaa tai ehdottaa annettavaksi:

a) luottoluokitusluokat;

b) kussakin luottoluokitusluokassa käytetyt luokitusnimikkeistöt;

c) luottoluokituslaitoksen käyttämien luokitustoimien ja -asemien määritelmät;

d) yksityiskohtaiset tiedot siitä, tuottaako luottoluokituslaitos pyydettyjä vai pyytämättömiä luokituksia tai molempia;

e) kunkin luottoluokitusluokan osalta kuinka monta vuotta luottoluokituslaitos on tuottanut näitä luokituksia;

f) kunkin luottoluokitusluokan osalta nykyinen tai odotettu osuus julkisista ja yksityisistä luokituksista.

4. Luottoluokituslaitoksen on ilmoitettava, onko sillä ulkoisen luottoluokituslaitoksen asema yhdessä tai useammassa jäsenvaltiossa tai aikoo se hakea tällaista asemaa, ja jos näin on, mainittava asianomainen jäsenvaltio.

27 artikla

Sertifiointia haettaessa sovellettavat yleiset vaatimukset

Luottoluokituslaitoksen on varmistettava, että sen hakemus on 2–6 artiklan vaatimusten mukainen hakemuksen muodon, sen oikeellisuuden toteennäyttämisen, luottoluokitusluokkien, työntekijöiden lukumäärän sekä EAMV:lle ilmoitettujen toimintatapojen ja menettelyjen suhteen.

2 JAKSO

Systeeminen merkitys

28 artikla

Systeeminen merkitys

Luottoluokituslaitoksen on toimitettava EAMV:lle liitteessä XII vahvistetut tiedot luottoluokitustensa ja luottoluokitustoimintansa systeemisestä merkityksestä yhden tai useamman jäsenvaltion rahoitusmarkkinoiden vakaudelle tai luotettavuudelle.

4 LUKU

LOPPUSÄÄNNÖKSET

29 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä maaliskuuta 2012. Komission puolesta José Manuel BARROSO Puheenjohtaja

(1) EUVL L 302, 17.11.2009, s. 1.

(2) EUVL L 331, 15.12.2010, s. 84.

(3) EUVL L 157, 9.6.2006, s. 87.

LIITE I ASIAKIRJAVIITTEET (2 artikla) Tämän asetuksen artikla tai liite Luottoluokituslaitoksen viitenumero Asiakirjan nimi Asiakirjan luku tai jakso tai sivu, josta/jolta tieto löytyy, tai syy siihen, miksi tietoa ei anneta … … … …

LIITE II YLEISET TIEDOT (7 artikla) 1. Täydellinen nimi 2. Sijoittautumismaa 3. Sääntömääräisen kotipaikan osoite 4. Yhtiömuoto 5. Tiedot hakemuksen yhteishenkilöstä/yhteishenkilöistä: a) nimi; b) asema; c) osoite; d) sähköpostiosoite; e) puhelinnumero. 6. Tiedot säännösten noudattamista valvovasta virkamiehestä: a) nimi; b) asema; c) osoite; d) sähköpostiosoite; e) puhelinnumero. 7. Kuvaus luottoluokituslaitoksen liiketoiminnasta, liitännäispalvelut mukaan lukien, ja jos luottoluokituslaitoksella on yksi tai useampi sivukonttori tai tytäryhtiö, kuvaus kunkin sivukonttorin tai tytäryhtiön liiketoiminnasta. 8. Luottoluokitusluokat, joiden rekisteröintiä luottoluokituslaitos hakee, 5 artiklassa täsmennettyjen luokkien mukaisesti eroteltuna. 9. Tarvittaessa säännellyt markkinat, joilla luottoluokituslaitos on listattu. 10. Tilinpäätökset a) onko luottoluokituslaitos tarkastettava yhteisö? b) jos luottoluokituslaitos on tarkastettava yhteisö, ulkopuolisen tarkastajan nimi ja tämän kansallinen rekisterinumero; c) tilikauden päättymispäivä. 11. Työntekijöiden lukumäärä (sivukonttorien työntekijöitä lukuun ottamatta) hakemuspäivänä ja kolmen viimeisen tilikauden päättyessä seuraavien luokkien mukaan jaoteltuna: a) väliaikaiset työntekijät; b) alle viisi vuotta palveluksessa olleet vakituiset työntekijät; c) vähintään viisi vuotta palveluksessa olleet vakituiset työntekijät. 12. Jos luottoluokituslaitoksella on sivukonttoreita, kunkin sivukonttorin osalta seuraavat tiedot: a) täydellinen nimi; b) yhtiömuoto; c) osoite; ja d) väliaikaisten ja vakituisten työntekijöiden lukumäärä. 13. Luettelo maista, joiden osalta luottoluokituslaitoksen on tarkoitus vahvistaa luottoluokituksia.

LIITE III OMISTUSRAKENTEEN OSALTA ESITETTÄVÄT TIEDOT (8 artikla) 1. Asetuksen 8 artiklan 1 kohdassa tarkoitetut luottoluokituslaitoksen omistajat seuraavasti: Omistaja Prosenttiosuus pääomasta Omistusosuuden luonne: suora tai välillinen Prosenttiosuus äänioikeuksista … … … … … … 2. Kuvaus 8 artiklan 1 kohdassa tarkoitettujen luottoluokituslaitoksen omistajien liiketoiminnasta: Omistaja Liiketoiminta … … … … … … 3. Niiden yritysten liiketoiminta, joissa 8 artiklan 1 kohdassa tarkoitetuilla omistajilla on 8 artiklan 2 kohdan mukainen etu: Omistaja Yritykset, joissa omistajalla on 8 artiklan 2 kohdan mukainen etu Liiketoiminta … … … … … … 4. Asetuksen 8 artiklan 3 kohdassa tarkoitetun emoyhtiön omistajat: Omistaja Prosenttiosuus pääomasta Omistusosuuden luonne: suora tai välillinen Prosenttiosuus äänioikeuksista Omistusosuuden luonne: suora tai välillinen … … … … … …

LIITE IV ORGANISAATIORAKENNE (11 artikla) 1. Luottoluokituslaitoksen on toimitettava seuraavat tiedot 11 artiklan 1 kohdassa tarkoitetuista toimintatavoista ja menettelyistä: a) kuvaus työntekijöiden tehtävistä ja vastuualueista; b) kuvaus toimintatapojen ja menettelyjen tehokkuuden seurantamenetelmistä; c) työntekijöiden lukumäärä sekä väliaikaisten työntekijöiden määrä suhteessa vakinaisten työntekijöiden määrään; d) tiedot raportointisuhteista ja raportointiväli; ja e) kuvaus asianomaisen toiminnon ja luokitukseen suoraan osallistuvien työntekijöiden sekä kyseisen toiminnon ja muiden toimintojen välisestä vuorovaikutuksesta. 2. Kun tämän liitteen 1 kohdassa tarkoitetut järjestelyt hoidetaan yritysryhmän tasolla, luottoluokituslaitoksen on toimitettava EAMV:lle jäljennös asianomaisista palvelutasosopimuksista, jotka se on tehnyt tai aikoo tehdä muiden ryhmän jäsenten kanssa, ja seuraavat tiedot: a) kuvaus ryhmän kunkin yrityksen, kolmansissa maissa sijaitsevat yritykset mukaan lukien, hoitamista tehtävistä; b) tehtävän suorittamiseen osallistuvan yrityksen selkeä tunnistaminen ja sen sijaintipaikka; c) tiedot kunkin osallistuvan yhteisön raportointisuhteista ja raportointivälistä sekä tavasta, jolla tiedot kerätään kultakin yhteisöltä; ja d) tiedot unionissa sijaitsevista kaikista luottoluokitustoimintaan osoitetuista resursseista. Kun kyseessä ovat henkilöresurssit, luottoluokituslaitoksen on täsmennettävä toimintoon käytetty aika kokoaikaiseksi muutettuna. 3. Luottoluokituslaitoksen on toimitettava säännösten noudattamista valvovasta toiminnosta seuraavat tiedot: a) asetuksen (EY) N:o 1060/2009 liitteessä I olevan C jakson 5 kohdassa tarkoitettua tietojen ilmoittamista koskevat toimintatavat ja menettelyt; b) kuvaus siitä, miten luottoluokituslaitos varmistaa sääntöjen noudattamista valvovan toiminnon riippumattomuuden; c) sääntöjen noudattamista valvovan virkamiehen viimeisin raportti; d) kolmea seuraavaa vuotta koskeva työsuunnitelma. 4. Luottoluokituslaitoksen on toimitettava asetuksen (EY) N:o 1060/2009 liitteessä I olevan A jakson 10 kohdassa kuvattuja tehtäviä hoitavasta sisäisestä tarkastuksesta seuraavat tiedot: a) selvitys siitä, miten sisäisen tarkastuksen menetelmät kehitetään ja miten niitä sovelletaan ottaen huomioon luottoluokituslaitoksen toiminnan erityispiirteet ja sen laajuus, monimutkaisuus ja riskit; b) kolmea seuraavaa vuotta koskeva työsuunnitelma.

LIITE V PÄÄTÖKSENTEKO- JA VALVONTAJÄRJESTELMÄN OSALTA ESITETTÄVÄT TIEDOT (12 artikla) 1. Asetuksen 12 artiklan 3 kohdan mukaisesti hallinto- tai valvontaelimen ja muiden valiokuntien jäsenet: Jäsenen tiedot Elin (hallintoelin, valvontaelin, tarkastusvaliokunta, palkkiovaliokunta jne.) ja asema (puheenjohtaja, varapuheenjohtaja, jäsen) Muihin yrityksiin kuuluva elin, jonka jäsen henkilö on ja tämän asema kyseisessä elimessä … … … … … … 2. Asetuksen 12 artiklan 3 kohdan mukaisesti hallinto- tai valvontaelimen riippumattomat jäsenet ja heidän riippumattomuutensa perustelut, jos he ovat riippumattomia jäseniä, sekä heidän ylimmän johdon tasolla hankkimansa perusteellinen tieto ja kokemus strukturoitujen rahoitusvälineiden markkinoista, kun luottoluokituslaitos hakee luottoluokitusten antamista strukturoiduille rahoitusvälineille asetuksen (EY) N:o 1060/2009 liitteessä I olevan A jakson 2 kohdan mukaisesti. Jäsenen tiedot Elin (hallinto- tai valvontaelin) Riippumaton jäsen (KYLLÄ/EI), ja jos KYLLÄ, perustelut Kokemusta strukturoiduista rahoitusvälineistä (KYLLÄ/EI), ja jos KYLLÄ, perustelut … … … … … … 3. Luottoluokituslaitoksen on toimitettava 12 artiklan 4 kohdan mukaisesti EAMV:lle jäljennös seuraavista asiakirjoista: a) hallinto- ja valvontaelimen kolmen viimeisen kokouksen pöytäkirjat; b) kaikkien muiden valiokuntien, kuten palkkio- tai strategiavaliokunnan, kokousten viimeisimmät pöytäkirjat; ja c) riippumattomien jäsenten hallinto- tai valvontaelimelle esittämät kolme viimeistä lausuntoa tai raporttia.

LIITE VI OMAT ILMOITUKSET (15 artiklan 2 kohta) Kunkin ylimmän johdon jäsenen on ilmoitettava 15 artiklan 2 kohdan b alakohdan mukaisesti toimitettavassa omassa ilmoituksessaan, kuuluuko asianomainen henkilö johonkin seuraavista luokista: a) hänet on todettu syylliseksi johonkin rangaistavaan tekoon; b) hän on ollut sääntelyelimen käynnistämän kurinpidollisen tutkinnan tai rikosoikeudellisen tutkinnan kohteena taikka hänelle on ilmoitettu tällaisista tutkinnoista; c) hänelle on määrätty seuraamus rahoituspalvelujen tarjoamiseen, virheeseen, petokseen tai oikeussubjektin johtamiseen liittyvässä siviilioikeudellisessa menettelyssä; d) hän on tietämyksensä mukaan tällä hetkellä tai on ollut aikaisemmin jonkin sääntelyelimen taikka viranomaisen tai valtion viraston tutkinnan kohteena; e) hän on ollut sidoksissa yritykseen, jonka rekisteröinnin tai toimiluvan sääntelyelin on peruuttanut; f) häneltä on evätty oikeus harjoittaa toimintaa, joka edellyttää sääntelyelimen myöntämää rekisteröintiä tai toimilupaa; g) hän on osallistunut sellaisen yrityksen johtamiseen, joka on asetettu maksukyvyttömyys-, likvidaatio- tai pesänselvitysmenettelyyn sinä aikana, kun kyseinen henkilö oli sidoksissa yritykseen tai yhden vuoden kuluessa siitä, kun henkilön sidonnaisuus yritykseen päättyi; h) hän on ollut sidoksissa yritykseen, joka oli sääntelyelimen tutkinnan kohteena tai jonka toiminnan sääntelyelin keskeytti ja johon sovellettiin tämän vuoksi täytäntöönpanotoimia; i) hän on ollut sääntelyelimen tutkinnan kohteena, sääntelyelin on keskeyttänyt hänen toimintansa tai sääntelyelin on määrännyt hänelle seuraamuksia; j) hänet on erotettu johto- tai hallintotehtävistä taikka sanottu irti työtehtävistä tai muista tehtävistä yrityksessä virheeseen tai väärinkäytökseen liittyvien epäilyjen vuoksi.

LIITE VII LUOTTOLUOKITUSTEN ANTAMINEN JA UUDELLEENARVIOINTI (16, 17 ja 18 artikla) 1. Asetuksen 16 artiklan 2 kohdan a alakohdassa tarkoitettuihin, luottoluokituslaitoksen luokitusmenetelmien kehittämistä, validointia ja uudelleenarviointia koskevien toimintatapojen ja menettelyjen osalta toimitettaviin tietoihin on sisällyttävä a) luokitusmenetelmien kehittämisen ja varmentamisen osalta sovellettavat vastuualueet ja prosessit, mukaan lukien yksityiskohtaiset tiedot luokitusmenetelmäkomiteoiden koostumuksesta ja niiden jäsenten valintamenettelyistä; b) luokitusmenetelmien osalta sovellettavat vastuualueet ja prosessit, mukaan lukien i) luokitusmenetelmien tarkastaminen ja validointi; ii) luokitusmenetelmien validointi aiempien tietojen perusteella, mukaan lukien se, miten toteutumatestien tulokset otetaan huomioon. Lisäksi luottoluokituslaitoksen on toimitettava tällaisten validointien/toteutumatestien tulokset kolmelta viime vuodelta, kun määrälliset tiedot ovat saatavilla; iii) luokitusmenetelmien uudelleenarvioinnin tulosten raportointi; ja iv) menetelmiin tehtävän muutoksen täytäntöönpano, malli tai keskeiset luokitusoletukset. 2. Asetuksen 17 artiklan 1 kohdan c alakohdassa tarkoitettuihin, luottoluokitusten antamista koskevien toimintatapojen ja menettelyjen osalta toimitettaviin tietoihin on sisällyttävä a) luokitusten tuottamisessa noudatetut vaiheet; luottoluokiteltavia liikkeeseenlaskijoita tai arvopapereita koskevien asiakirjojen arviointiprosessi. Tähän on sisällyttävä kaikki vertailuarvot, joita käytetään arvioinnin helpottamiseksi; b) luokituksen aloittamiseksi ja ylläpitämiseksi edellytettyjen vähimmäistietovaatimusten arviointi, julkiset ja muut kuin julkiset tiedot mukaan lukien; c) luottoluokitusten antamisessa sovellettavat valvontamekanismit, mukaan lukien liikkeeseenlaskijan/järjestäjän/sijoittajan/hallinnoijan osallistuminen tähän prosessiin; d) luokituksen määrittämisessä käytettyjen tietojen keräämis-, analysointi- ja arviointiprosessi, mukaan lukien tarvittaessa toisen luottoluokituslaitoksen tai muiden kolmansien osapuolten analyyseihin tukeutuminen; e) luottoluokitusanalyytikkojen tehtävät ja vastuualueet sekä prosessit ja menettelyt, joilla heidät kulloinkin valitaan luokittelemaan arvopapereita; f) luokitusten hyväksymisprosessi, mukaan lukien luokitukset hyväksyvien henkilöiden tehtävät ja vastuualueet sekä prosessit ja menettelyt heidän valitsemisekseen; g) kun luottoluokituslaitos on perustanut luokituskomiteoita, luokituskomiteoiden puheenjohtajien tehtävät ja vastuualueet, heiltä edellytetty ammattitaito sekä prosessit ja menettelyt heidän nimeämisekseen; ja h) luokituspäätösten tekemiseen osallistuvien henkilöiden vähimmäispätevyys. 3. Asetuksen 17 artiklan 1 kohdan e alakohdassa tarkoitettuihin, luokituspäätöksen ilmoittamista koskevien toimintatapojen ja menettelyjen osalta toimitettaviin tietoihin on sisällyttävä seuraavat: a) prosessi, jota noudatetaan ilmoitettaessa luottoluokitellulle yhteisölle luokituksen keskeiset perustelut vähintään 12 tuntia ennen luottoluokituksen julkistamista; b) luokituksesta valitettaessa noudatettava prosessi, jos luottoluokituslaitos on ottanut käyttöön sellaisen; ja c) prosessit sen määrittämiseksi, mitkä luottoluokituksen perustana olevat tärkeimmät osatekijät sisällytetään lehdistötiedotteisiin tai raportteihin. 4. Asetuksen 18 artiklan a alakohdassa tarkoitettuihin, luokitusten seurantaa koskevien toimintatapojen ja menettelyjen osalta toimitettaviin tietoihin on sisällyttävä a) seurantaprosessi, mukaan lukien mahdollisuuksien mukaan luokituskomiteoiden tehtävät ja vastuualueet, ja kuvaus luokitusten hyväksymisprosesseista; b) luottoluokitusanalyytikkojen tehtävät ja vastuualueet; c) luokituksen seurannassa käytettyjen tietojen keräämis-, analysointi- ja arviointiprosessi, mukaan lukien tarvittaessa toisen luottoluokituslaitoksen tai muiden kolmansien osapuolten analyyseihin tukeutuminen; d) prosessi, mukaan lukien katsaus huomioon otetuista tekijöistä, ja vastuualueet päätettäessä, onko luokitus arvioitava virallisesti uudelleen, mukaan lukien luokitustoimet; e) prosessi ja vastuualueet päätettäessä, onko luokitus keskeytettävä tai peruutettava virallisesti; f) asetuksen (EY) N:o 1060/2009 8 artiklan 6 kohdan a, b ja c alakohdassa edellytettyjä luottoluokitusten uudelleenarviointeja koskevat prosessit ja valvontatoimet; ja g) liikkeeseenlaskijan tai järjestäjän osallistumista koskevat toimintatavat, menettelyt ja valvontatoimet prosessissa.

LIITE VIII RIIPPUMATTOMUUS JA ETURISTIRIITOJEN VÄLTTÄMINEN (20 artikla) Asetuksen 20 artiklan 1 kohdassa tarkoitettujen eturistiriitojen havaitsemista ja hallitsemista sekä niistä ilmoittamista koskevien toimintatapojen ja menettelyjen sekä luottoluokitusanalyytikoita ja muita luottoluokitustoimintaan suoraan osallistuvia henkilöitä koskevien sääntöjen osalta toimitettaviin tietoihin on sisällyttävä a) luottoluokitusten antamisesta tai liitännäispalvelujen tarjoamisesta johtuvien eturistiriitojen havaitseminen, niiden estäminen, niistä ilmoittaminen ja niiden vähentäminen asetuksen (EY) N:o 1060/2009 liitteessä I olevan B jakson 1 kohdan mukaisesti; b) luokitusprosessin erottaminen neuvotteluista, jotka liittyvät luottoluokitelluilta yhteisöiltä ja asianomaisilta kolmansilta osapuolilta saataviin maksuihin, asetuksen (EY) N:o 1060/2009 7 artiklan 2 kohdan mukaisesti; c) luottoluokituslaitoksen luottoluokitelluilta yhteisöiltä ja asianomaisilta kolmansilta osapuolilta perimien maksujen määrittäminen; kaikilta luottoluokitelluilta yhteisöiltä, asianomaisilta kolmansilta osapuolilta ja muilta asianomaisilta henkilöiltä saatujen tai näiden kanssa jaettujen luottamuksellisten tietojen valvonta asetuksen (EY) N:o 1060/2009 liitteessä I olevan C jakson 3 kohdan vaatimusten mukaisesti; d) asetuksen (EY) N:o 1060/2009 liitteessä I olevan C jakson 2 kohdassa asetetut vaatimukset, kun kyseessä on kaupankäynti sellaisilla arvopapereilla, jotka ovat luottoluokituslaitoksen luokittelemia tai jotka ovat arvopapereita, jotka edustavat luottoluokituslaitoksen luokitteleman yhteisön velvoitteita, mukaan lukien tiedot siitä, kuinka luottoluokituslaitos määrittää kunkin annetun luottoluokituksen osalta luokitukseen osallistuvat työntekijät millä tahansa tasolla tai missä tahansa toiminnossa; e) asetuksen (EY) N:o 1060/2009 liitteessä I olevan C jakson 4 kohdassa asetettu vaatimus rahan, lahjojen tai palvelusten hyväksymisen osalta; ja f) asetuksen (EY) N:o 1060/2009 liitteessä I olevan C jakson 6 ja 7 kohdassa tarkoitetut säännöt luokitusanalyytikon työsuhteen päättämisestä.

LIITE IX TOIMINTASUUNNITELMA (23 artikla) Liikeidea/liiketoiminnan kehittäminen 1. Seuraavat tiedot luottoluokituslaitoksen liiketoiminnasta: a) kuvaus makrotaloudellisista olosuhteista, joissa luottoluokituslaitoksen on tarkoitus toimia; b) tulevat suunnitelmat sivukonttorien tai tytäryhtiöiden perustamiseksi ja niiden sijaintipaikka; ja c) kuvaus liiketoiminnasta, jota luottoluokituslaitos aikoo harjoittaa, sekä sivukonttorien ja tytäryhtiöiden toiminnan täsmentäminen. Tietojen on sisällettävä luottoluokitusluokat, mahdolliset asiakkaat ja muu kuin luokituksiin liittyvä toiminta. Luottoluokitusluokat 2. Seuraavat tiedot luottoluokitusluokista: a) yksityiskohtaiset tiedot siitä, aikooko luottoluokituslaitos tuottaa pyydettyjä vai pyytämättömiä luokituksia vai molempia; b) luottoluokituslaitoksen suunnitteleman kunkin luottoluokitusluokan osalta arvio julkisyhteisöjen ja yksityisten luokitusten osuudesta: c) julkisyhteisöjen/valtiollisten luokitusten lukumäärä; d) strukturoitujen rahoitusvälineiden luokitusten lukumäärä ja volyymi (miljardeina euroina); e) yritysluokitusten lukumäärä ja volyymi (miljardeina euroina) sekä seuraavat yksityiskohtaiset tiedot: rahoituslaitokset, vakuutusyritykset, yrityssektorin liikkeeseenlaskijat; ja f) kunkin työntekijän tuottamien tai seuraamien luottoluokitusten keskimäärä luottoluokitusluokittain jaoteltuna. Rahoitussuunnitelma 3. Ennusteet seuraavista: a) tase; ja b) tuloslaskelma. 4. Luottoluokituslaitoksen on annettava tuloennusteissaan erilliset tiedot luokitustoiminnasta ja liitännäispalveluista saatavista tuloista. Jos luottoluokituslaitoksella on sivukonttoreita tai se aikoo perustaa sellaisia, on ilmoitettava kunkin sivukonttorin tulot. Päätöksenteko- ja valvontajärjestelmä 5. Seuraavien elinten jäsenten lukumäärä: a) hallinto- ja valvontaelin; ja b) hallinto- ja valvontaelimen riippumattomat jäsenet. Ulkoistaminen 6. Kuvaus toiminnasta, joka on tarkoitus ulkoistaa, ja niiden yhteisöjen tunnistustiedot, joille toiminta on tarkoitus ulkoistaa, sekä ulkoistamisen perusteet. Jos jokin sivukonttorin toiminta ulkoistetaan, tämä olisi ilmoitettava. Henkilöresurssit/henkilöstö 7. Seuraavissa tehtävissä toimivien vakinaisten ja väliaikaisten työntekijöiden lukumäärä ja heidän palveluvuotensa: a) muu ylin johto kuin hallinto- tai valvontaelinten jäsenet ja sivukonttoreita johtamaan nimitetyt henkilöt; b) tarkastustoiminto; c) sisäiset valvontamekanismit; d) sääntöjen noudattamista valvova toiminto; ja e) arviointitoiminto. 8. Seuraavat tiedot: a) työntekijöiden lukumäärä toiminto-/osastokohtaisesti; b) luottoluokituslaitoksen palveluksessa olevien, luokitustoimintaan osallistuvien väliaikaisten ja vakituisten työntekijöiden lukumäärä; c) luottoluokituslaitoksen palveluksessa olevien, liitännäispalvelujen tarjoamiseen osallistuvien väliaikaisten ja vakituisten työntekijöiden lukumäärä; d) luokituksia hyväksyvien työntekijöiden (esim. komiteoiden puheenjohtajat, luottoluokitusanalyytikot ja pääluottoluokitusanalyytikot) lukumäärä ja seuraavat tiedot: i) heidän palveluvuotensa tai asemansa; ii) luottoluokitusanalyytikon tehtäväluokka, mukaan lukien tarvittaessa onko työntekijä pääluottoluokitusanalyytikko vai valvova luottoluokitusanalyytikko ja kvalitatiivinen vai kvantitatiivinen analyytikko; ja iii) työkokemus (vuosina) luottoluokituslaitoksessa tai tarpeen mukaan luokitusalalla.

LIITE X TIETOJEN SÄILYTTÄMINEN, TOIMINNAN JATKUVUUDEN SUUNNITTELU JA TIETOJÄRJESTELMÄT (11 artikla) Tietojen säilyttäminen 1. Asetuksen (EY) N:o 1060/2009 8 artiklan 4 kohdassa sekä liitteessä I olevan A jakson 7 kohdassa ja B jakson 7, 8 ja 9 kohdassa tarkoitettuja tietojen säilyttämisvelvoitteita koskevien toimintatapojen ja menettelyjen osalta tiedot seuraavista: a) ilmoitus siitä, mitkä tiedot säilytetään ja kuinka pitkään; ja b) luottamuksellisten tietojen vastaanottajien yksilöiminen kunkin annetun luokituksen osalta. Toiminnan jatkuvuus ja säännöllisyys 2. Asetuksen (EY) N:o 1060/2009 liitteessä I olevan A jakson 8 kohdassa tarkoitetun luottoluokitustoiminnan jatkuvuuden ja säännöllisyyden osalta tiedot seuraavista: a) kuvaus menettelyistä, joilla varmistetaan luottoluokitustoiminnan jatkuvuus ja säännöllisyys, mukaan lukien tiedot niiden sovellettavuudesta palveluntarjoajiin, joille toimintaa on ulkoistettu; b) toiminnan jatkuvuuden suunnittelussa todennäköisesti tehtävien testien tyypit; ja c) testien toistumistiheys. Tietojenkäsittelyjärjestelmät 3. Asetuksen (EY) N:o 1060/2009 liitteessä I olevan A jakson 8 kohdassa tarkoitettujen tietojenkäsittelyjärjestelmien osalta tiedot seuraavista: a) tietojenkäsittelyjärjestelmistä vastaavan ylimpään johtoon kuuluvan henkilön nimi; b) kuvaus tietojenkäsittelyjärjestelmistä, kaikki varmuusjärjestelmät mukaan lukien; ja c) kuvaus käytössä olevien tietojenkäsittelyjärjestelmien tehokkaista valvonta- ja turvajärjestelyistä sekä niiden tehokkuuden seurantamenetelmistä, mukaan lukien yksityiskohtaiset tiedot käytössä olevista menettelyistä, joilla varmistetaan maksuista raportoitaessa käytettyjen tietojenkäsittelyjärjestelmien tosiasiallinen erottaminen tietojenkäsittelyjärjestelmistä, jotka ovat luottoluokitusanalyytikkojen saatavilla ja joita käytetään luokitusten ja luottoluokitettuja yhteisöjä tai transaktioita koskevien tietojen tallentamiseen.

LIITE XI VAHVISTAMISEN KÄYTTÖ (24 artikla) Kolmannen maan luottoluokituslaitos 1. Kunkin asianomaisen kolmannen maan luottoluokituslaitoksen osalta seuraavat tiedot: a) täydellinen nimi; b) yhtiömuoto, mukaan lukien ote asianmukaisesta kauppa- tai tuomioistuinrekisteristä tai muunlainen todiste perustamispaikasta ja liiketoiminnan laajuudesta tai muut yksityiskohtaiset tiedot yritysrekisteristä; c) sijoittautumismaa; d) sääntömääräisen kotipaikan osoite; e) todisteet siitä, että kolmannen maan luottoluokituslaitoksella on toimilupa tai se on rekisteröity ja että se on valvonnan alainen kyseisellä lainkäyttöalueella; f) se luottoluokitusluokka, joka luottoluokituslaitoksen on tarkoitus vahvistaa; ja g) palveluksessa olevien analyytikkojen lukumäärä. 2. Kunkin luottoluokituslaitoksen, sen tytäryhtiöiden, sivukonttorien, emoyhtiön ja emoyhtiön määräysvallassa olevien tytäryhtiöiden, jotka osallistuvat niiden luokitusten antamiseen, jotka on tarkoitus vahvistaa, organisatorinen omistuskaavio. Kolmannen maan sääntelyjärjestelmän arviointi 3. Kunkin asianomaisen kolmannen maan lainkäyttöalueen osalta kutakin asetuksen (EY) N:o 1060/2009 6–12 artiklassa säädettyä vaatimusta koskevat yksityiskohtaiset tiedot, niiden jäsennelty analyysi ja niiden perustelut, mukaan lukien viittaukset kolmannen maan lakien/asetusten asianomaisiin kohtiin. Tämän kohdan ensimmäisessä alakohdassa tarkoitettua velvollisuutta ei sovelleta, kun EAMV on vakuuttunut siitä, että kolmannen maan järjestelmän vaatimukset ovat yhtä tiukat kuin asetuksen (EY) N:o 1060/2009 6–12 artiklassa säädetyt vaatimukset. Toiminnan seurannassa noudatettavat menettelyt 4. Kuvaus vahvistavan luottoluokituslaitoksen käyttöönottamista toimenpiteistä, joilla seurataan, että kolmannen maan luottoluokituslaitos täyttää tällaiset vaatimukset, ja joilla seurataan kaikkia mahdollisia kyseisten vaatimusten täyttämiseen liittyviä ongelmia, jotka vahvistava luottoluokituslaitos havaitsee. Objektiiviset syyt 5. Objektiiviset syyt luottoluokitusten antamiseen kolmannessa maassa. Kolmannen maan lainsäädäntö 6. Todisteet siitä, ettei viranomaisilla ole oikeutta puuttua kunkin asianomaisen kolmannen maan lainkäyttöalueella perustettujen luottoluokituslaitosten antamien luottoluokitusten ja käyttämien menetelmien sisältöön.